Udlejeren Lykkebo betalte Matias Lorentzen 8000 kroner igen. Se hvordan det lykkedes ham.

Matias Lorentzen betalte i fire år 200 kroner månedligt for trappevask. Udlejeren Lykkebo opkrævede pengene udover huslejen. Penge som en udlejer slet ikke må opkræve særskilt i en lejekontrakt, også selvom kontrakten er underskrevet. - Det var min første lejekontrakt. Jeg var lige flyttet hjemmefra og havde ingen ide om, at lejekontrakten indeholdt nogle ulovlige opkrævninger, siger Matias Lorentzen. Matias Lorentzen flyttede fra lejligheden i sommer og fik hele 8000 kroner igen af Lykkebo. Men selvom loven er klar på området, nemlig at en lejer er berettiget til at få sine penge igen med tre års tilbagevirkende kraft ved betaling for trappevask og andre tillægsydelser, så var udlejningsselskabet Lykkebo ikke parat til at give ham pengene igen uden kamp. - De prøvede at skræmme mig med mails. De skrev blandt andet, at jeg var umoralsk og at jeg ikke kunne tillade mig at kræve pengene igen. En mail der kom fra Lykkebos ejer, Freddy Claesen, siger Matias Lorentzen. Otte måneder efter Matias i januar 2014 gjorde krav på sine penge, fik han dem igen efter en tur i huslejenævnet og med hjælp fra Lejernes Landsorganisation. Men Matias' sag har tilsyneladende ikke fået Lykkebo til at ændre praksis - de nye lejere i Matias' tidligere lejlighed, bliver nemlig opkrævet penge for trappevask. - De burde stoppes. Men før det sker er flere nødt til at klage. Ellers kan det jo betale sig for udlejningsselskaberne at opkræve ulovlige tillægsydelser, hvis kun 15 ud af 100 gør noget, siger driftsleder ved Lejernes Landsorganisation, Jørgen D. Jensen og fortsætter: - Som lejer har man en klar vindersag, når man kræver sine penge igen for trappevask og andre tillægsydelser. Her fire år efter sin første lejekontrakt er Matias Lorentzen blevet meget klogere. - Først og fremmest er min tillid til Lykkebo ikke eksisterende. Og en anden gang vil jeg nok få en jurist fra Lejernes Landsorganisation til at se min lejekontrakt igennem inden jeg flytter ind, siger Matias Lorentzen. Du kan se mere til Matias, Lykkebo og Lejernes Landsorganisation i Nordjylland LIVE klokken 19.30 Betaler du for trappevask? Deltag i vores undersøgelse.